Έθνος (εφημερίδα)

Το ***Έθνος*** υπήρξε καθημερινή πανελλαδική απογευματινή πολιτική εφημερίδα που εκδιδόταν στην Αθήνα. Κυκλοφόρησε για πρώτη φορά στις 26 Οκτωβρίου 1913 από τον Σπυρίδωνα Νικολόπουλο. Από τις 10 Αυγούστου 2020 είναι μια αποκλειστικά διαδικτυακή εφημερίδα.

## Ιστορία
Η εφημερίδα ιδρύθηκε το 1913, εκφράζοντας τον χώρο του Κέντρου, από τον Σπυρίδωνα Νικολόπουλο και μετά τον θάνατό του (1938) πέρασε στους ανιψιούς του, Κώστα Κυριαζή και Κώστα Νικολόπουλο, μέχρι να την κλείσει η στρατιωτική δικτατορία το 1970. Από την πρώτη ημέρα της κυκλοφορίας της το 1913, η εφημερίδα τάχθηκε μαχητικά υπέρ του Ελευθερίου Βενιζέλου και συνέχισε την στήριξή της στον κεντρώο-βενιζελικό χώρο όλα τα επόμενα χρόνια, πρωταγωνιστώντας και στον Ανένδοτο Αγώνα του Γεωργίου Παπανδρέου.

Στις 29 Απριλίου 1941 οι κατοχικές αρχές έκλεισαν τα γραφεία της εφημερίδας, η οποία επανεκδόθηκε στις 29 Ιανουαρίου του 1945.

Από το 1958, αρχισυντάκτης του *Έθνους* ήταν ο Γιάννης Καψής, ο οποίος προσέδωσε στην εφημερίδα ένα έντονο αντιδεξιό χαρακτήρα αλλά και μια συνεχή επικέντρωση στα εθνικά θέματα και κυρίως στο Κυπριακό.

Την περίοδο 1965-1967 το *Έθνος* υπήρξε η εφημερίδα που λειτούργησε ως δημοσιογραφικό στήριγμα του Ανδρέα Παπανδρέου, τόσο εναντίον της Δεξιάς όσο και εναντίον των αποστατών του Κωνσταντίνου Μητσοτάκη. Τότε στο *Έθνος* εργάζονταν, μεταξύ άλλων, ο Σεραφείμ Φυντανίδης, ο Δημήτρης Μαρούδας και ο Σπύρος Καρατζαφέρης.

Η Άρτεμις Κυριαζή (σύζυγος του συνιδιοκτήτη Κώστα Κυριαζή) υπήρξε επίσης αρθρογράφος του *Έθνους* και ξεχώρισε για τα πρωτοποριακά για την εποχή άρθρα της υπέρ των δικαιωμάτων των γυναικών.

Κατά την περίοδο της δικτατορίας των συνταγματαρχών η εφημερίδα άρχισε μια πολιτική τολμηρής αντιπαράθεσης με το καθεστώς. Με έρευνες, αναδημοσιεύσεις πρακτικών του αμερικανικού Κογκρέσσου για την Ελλάδα και άλλα δημοσιεύματα ξεπέρασε τα εσκαμμένα που είχε ορίσει το καθεστώς. Το αποκορύφωμα ήρθε το 1970, την παραμονή της επετείου της επανάστασης του 1821, όταν ο Ιωάννης Ζίγδης, εκ των ηγετικών στελεχών του Κέντρου, απαντώντας σε ερώτημα της εφημερίδας, ζήτησε τον σχηματισμό πολιτικής κυβέρνησης εθνικής ενότητας και επιστροφή στη δημοκρατική τάξη «*διά να αποσοβηθούν οι επαπειλούμεναι νέαι εθνικαί δοκιμασίαι*» στην Κύπρο. Η δήλωση αυτή -που αργότερα αποδείχθηκε προφητική- δημοσιεύθηκε ως πρώτο θέμα της εφημερίδας, ενώ την ίδια μέρα ο Τούρκος υπουργός των Εξωτερικών Ιχσάν Σαμπρί Τσαγκλαγιανγκίλ απείλησε ότι «*η Τουρκία δεν θα διστάσει να καταφύγει στα όπλα, εάν η ίδια ή η ασφάλεια της τουρκικής κοινότητας στην Κύπρο κινδυνεύσουν*».

Η δημοσίευση της δήλωσης Ζίγδη έδωσε το πρόσχημα στη δικτατορία για να κλείσει το *Έθνος*. Συνελήφθησαν αμέσως οι εκδότες του Κώστας Νικολόπουλος και Κώστας Κυριαζής, ο διευθυντής σύνταξης Κ. Οικονομίδης και ο αρχισυντάκτης Γιάννης Καψής. Δύο ημέρες αργότερα συνελήφθη και ο Ζίγδης. Προσήχθησαν σε δίκη και την 1 Απριλίου καταδικάστηκαν ο Καψής σε 5 έτη, ο Ζίγδης σε 4,5, ο Κ. Κυριαζής σε 4, ο Νικολόπουλος σε 3, ο Αχ. Κυριαζής σε 3 έτη και ο Οικονομίδης σε 13 μήνες φυλάκιση. Στις 4 Απριλίου, η εφημερίδα ανήγγειλε την αναστολή της έκδοσής της.

### Η επανέκδοση το 1981 και το κλείσιμο
Το 1978 ο Γιώργος Μπόμπολας αγόρασε τον τίτλο του *Έθνους* από τον Κυριαζή και τον Νικολόπουλο και η εφημερίδα τελικά επανακυκλοφόρησε τον Σεπτέμβριο του 1981 ως η πρώτη έγχρωμη, ταμπλόιντ εφημερίδα στην Ελλάδα, εισάγοντας την ανάλογη τεχνολογία στον ελληνικό χώρο των εκτυπώσεων. Διευθυντής του *Έθνους* ανέλαβε ο Αλέκος Φιλιππόπουλος και άμεσοι συνεργάτες του ήταν ο Δημήτρης Βάρος και ο Νίκος Νικολαΐδης. Η εφημερίδα, αρχικά υποστήριξε ένθερμα τον Ανδρέα Παπανδρέου, συμβάλλοντας αποφασιστικά στον εκλογικό θρίαμβο του ΠΑΣΟΚ έναν μήνα μετά, στις βουλευτικές εκλογές, όμως το 1988-89 στράφηκε εναντίον του λόγω του σκανδάλου Κοσκωτά. Ιδιαίτερη έκδοση του εκδοτικού συγκροτήματος υπήρξε η ομότιτλη κυριακάτικη εφημερίδα που κυκλοφόρησε για πρώτη φορά το 1982.

Η ηλεκτρονική έκδοση του *Έθνους* ήταν διαθέσιμη σε μορφή pdf μέχρι το 2015, όπου η Πήγασος Εκδοτική Α.Ε., η εταιρεία που το εξέδιδε, αντιμετώπιζε οικονομικά προβλήματα τα οποία είχαν επηρεάσει και την έκδοση της εφημερίδας, αφού οι εργαζόμενοί της, ήταν απλήρωτοι εδώ και μήνες. Έτσι, οι εργαζόμενοι, από την άνοιξη του 2017, έχουν ξεκινήσει επαναλαμβανόμενες απεργίες, με αποτέλεσμα την αναστολή της έκδοσης της εφημερίδας.

Στις 26 Ιουλίου 2017, ανακοινώθηκε πως το *Έθνος*, το *Έθνος της Κυριακής* και η ''Ημερησία'', τα έντυπα της εταιρείας Πήγασος, θα βγουν σε πλειστηριασμό, για την ανάδειξη νέου ιδιοκτήτη ο οποίος διεξήχθη στις 29 Ιουλίου 2017 με τελικό επιλαχόντα και ιδιοκτήτη την *Dimera Media Investments Limited* του Ιβάν Σαββίδη, με συνολικό κόστος 3.580.000 € (3.000.000 € για το Έθνος και 580.000 € για την Ημερησία). Για τρίτη φορά στην ιστορία της, υπό τη νέα ιδιοκτησία, η εφημερίδα επανεκδόθηκε στις 16 Σεπτεμβρίου 2017. Στις 12 Νοεμβρίου 2017 επανακυκλοφόρησε και το *Έθνος της Κυριακής* μαζί με την *Ημερησία*. Η εφημερίδα πωλούσε τις καθημερινές περί τα 2.500 φύλλα και την Κυριακή γύρω στα 18.000 φύλλα. Τελικά η έκδοση του ημερήσιου φύλλου ανεστάλη στις 30 Ιουλίου 2019. Το *Έθνος της Κυριακής* σταμάτησε να εκδίδεται στις 9 Αυγούστου 2020, με την διαδικτυακή ιστοσελίδα της εφημερίδας να συνεχίζει κανονικά.

Το σήμα του *Έθνους* πέρασε το Μάιο του 2025 από την *Dimera Media Investments Limited* στη θυγατρική του *Ραδιοτηλεοπτική Α.Ε.* με αύξηση μετοχικού κεφαλαίου, η οποία θυγατρική κατέχει την ομότιτλη ιστοσελίδα.

## Ένθετα
Το *Έθνος* πέρα από την κανονική εφημερίδα είχε τα παρακάτω ένθετα:
*''Ημερησία''
**Πολιτισμός*
**Ταξίδι*
**AutoNation*
**TV Έθνος*
**People* (σταμάτησε στις 23 Φεβρουαρίου 2020)
**EatMe*
**InStyle*
**All About History*
**How it Works*
**Open Life* *(σταμάτησε στις 23 Φεβρουαρίου 2020 και η ύλη του συγχωνεύτηκε με το TV Έθνος)*

Τα ένθετα που υπήρχαν στην καθημερινή έκδοση μέχρι το κλείσιμό της είναι:
**Εθνοσπόρ*
**Εργασία*
**Αγρότης*
**Συντάξεις*
**Εθνοσπόρ Bet*
**Εθνοσπόρ Juniors*

## Παραπομπές


## Εξωτερικοί σύνδεσμοι
*Έθνος Επίσημη Ιστοσελίδα

Κατηγορία:Πρώην εφημερίδες με τόπο έκδοσης την Αθήνα
Κατηγορία:Πρώην εφημερίδες στην ελληνική γλώσσα
Κατηγορία:Ιστορικές ελληνικές εφημερίδες
Κατηγορία:Open Digital Group